Inu Yasha

**Inu Yasha** (jap. 戦国御伽草子「犬夜叉」 *[[sengoku]] o-togi zōshi „inu yasha“*, *D’mittelalterlichi Gschicht „Inu Yasha“*) isch e international erfolgrichi Manga-Serii vo de japanische Zeichnerin Rumiko Takahashi, wo au als Anime umgsetzt worde isch.

## Inhalt

I de Serii *Inu Yasha* gohts im Wesentliche um d’Drüecksbeziehig zwüschet em Halbdämon (jap. 半妖, Hanyō) *Inu Yasha* (jap. 犬夜叉), de widerbelebte Priesterin (Miko) *Kikyō* und de japanische Schülerin *Kagome*, wo d’Reinkarnation vo de *Kikyō* us em 21. Jahrhundert isch, zue dem gohts au no um d’Suechi nach em „Juwel vo de vier Seele“ (jap. 四魂の玉, *Shikon no Tama*), wo de *Inu Yasha* mit em zu neme vollwertige Dämon (jap. 妖怪, Yōkai) werde wött.

Begleitet wird de *Inu Yasha* und d *Kagome* vom chline Fuchsdämon (Kitsune) *Shippō*, de Dämonejägerin (Yōkai Taijiya) *Sango*, ihrere Dämonechatz *Kirara* und em buddhistische Mönch (Hōshi) *Miroku*.

Gegespiiler vo dere Gruppe sind unter anderem de Halbdämon *Naraku*, wo ebefalls hinter dem Juwel her isch. Er hät nöd nur *Kikyō* i de Gschtalt vom *Inu Yasha* tödlich verletzt, sondern hät domit au glichzitig d’Liebi zwüschet de beide zerstört und hät die beide däzue brocht, dass sie sich gegesitig bekämpfe. De *Inu Yasha* isch schlussentlich durch de *Kikyōs* ihre Pfil an en heilige Baum in ewige Schlof bannt worde.

Witeri Hauptfigure sind de vollwertigi Hundedämon *Sesshoumaru*, wo nöt guet uf sin halb dämonische, halb menschliche Halbbrüeder *Inu Yasha* z’spreche isch, und die obe gnannti *Kikyō*, wo ä undurchsichtigi Position iinimmt und immer wider i de Serie uftaucht. Spöter chunt au no de Wolfdämon *Koga* däzue, wo sich unsterblich i d’Kagome verliebt und de Inu Yasha loswerde wött.

## Handlig
D’Handlung fangt öppe ca. 500 Jahre vor üsere Zit a, am Ort, wo im hütige Japan Tokio stoht. Ineme Tempel lebt dört d’Miko *Kikyō*, wo de Uftrag hät, s *Shikon no Tama* vor allem Böse z’beschütze und es z’reinige. 

De Kristall bsitzt grossi Chräft und cha für Guets aber au für Böses igsetzt werde. *Kikyō* selber bsitzt magischi Chräft und cha de Juwel reinige. Selbst für e Miko bsitzt sie übernatürlichi Chräft. Ausserdem isch si e Meistere im Pfiilbogeschiesse.

Amene Tag trifft sie denn uf de Hanyō *Inu Yasha*, wo ebefalls s’Juwel bsitze wöt und si verliebet sich inenander. Doch de *Onigumo*, en Dieb, wo sich vo Dämone hät uffrässe loh, damit er mit ihrene Körper en neue (Naraku) forme cha und sich Chräft vo dene Dämone z’Nutze mache cha, erfindet en tüflische Plan, um as *Shikon no Tama* anne z’cho: Er bringt d’*Kikyō* dezu, gege de *Inu Yasha* z’kämpfe, indem er ihre vorgauklet, dass de Inu Yasha si hintergange hät und verletzt si schliesslich tödlich i de Gstalt vom Inu Yasha. Mit eneme magische Pfil schüsstt sie uf de *Inu Yasha* und er wird vo ihre an de heilig Baum Goshinboku bannt, und keit ine tüfe Schlof. *Kikyō* selber stirbt wenigi Augeblick spöter a de schwere Verletzig vom Naraku und schlussentlich wird’s Juwel mit ihrere Liche verbrennt.

I üserer hütige Zit wird de *Kikyō* ihri Seel i de *Kagome* widergebore, wo wegedem au s *Shikon no Tama* in sich inne trait. Sie weiss von dere Tatsach aber no nüt. Sie lebt zäme mit ihrere Mueter, ihrem Grossvater, ihrem chline Brüder *Sōta* und de Chatz *Buyo* in eme Schrih z’Tokyo.

A ihrem 15. Geburtstag wird si von eme Yōkai (Dämon) in de Schribrunne zoge. De Brunne bildet ä Zitportal zwüschet em *Inu Yasha* sinere Zit und de Kagome ihrere Zit, wo nur die beide duurereise chönd. Sie reist also 500 Jahre zrugg und landet i de Zit 50 Johr noch de *Kikyō* ihrem Tod, em sogenannte Sengoku Jidai (jap. 戦国時代, dt. d’Epoche vo de chriegerische Staate). 

Si befreit de *Inu Yasha* vo sim Bann und s’*Shikon no Tama* wird ihre vomene Yōkai us ihrem Köroer grisse. Somit isch s’*Shikon no Tama* wider i de Zit vom Inuyasha uftaucht und isch wider s’Ziil vo allne Yōkais. Im Kampf geg d’Totetanzchräie, emene Chraiedämon, schüsst Kagome en Pfil uf de Dämon ab, wel de Dämon vorede s’Juwel klaut hät. Dummerwis trifft sie aber s’Juwel, wo sich zu dem Zitpunkt im Körper vo de Chraie befindet und s’Juwel explodiert i alli Himmelsrichtige.

Jetzt lits a de Kagome und em Inuyasha s’Juwel wider zfinde. Mit de Zit entwicklet sich au immer me Gfühl zwüschet de beide, bis si sich inenander verliebet, obwohl da keine vo de beide öffentlich zuegeh würdi.

## Veröffentligunge
### Manga
*Inu Yasha* erschiint z’Japan sit 1997 i Einzelkapitel im Manga-Magazin Shōnen Sunday vom Shogakukan-Verlag. Die Einzelkapitel werdet au regelmässig i bisher 46 Sammelbänd zämmegfasst.

Uf Dütsch erschiint d’Manga-Serii sit em Juni 2002 bi Egmont Manga und Anime (EMA), bis jetzt sind 40 Bände erschine.

Au de erschti Inu-Yasha-Roman *Der Brunnen zwischen den Zeiten* isch uf Dütsch erschine.

### Anime
#### TV-Serie

De Anime *Inu Yasha* isch vo de Studio Sunrise produziert worde, di erschti Folg isch am 6. Oktober 2000 am 19:00  uf em japanische Sender Nippon Television usgstrahlt worde. D’Serii isch am 6. September 2004 nach 167 Episoden beendet worde, aber mit emene offene Schluss, was unter Fans vo de Serii immer wider zu Spekulatione über ä möglichi Fortsetzig führt. Au wird uf diverse Fansites behauptet dass d’Studio Sunrise momentan ä Fortsetzig vo Inu Yasha produziert.

I de dütsche Fassig sind bis jetzt nur die erschte 104 Folge uf RTL II und bis zur 53. Folg au uf MTV 2 gsendet worde. 

**[[Synchronsprecher]]**

#### Kinofilm
Vom Anime *Inu Yasha* sind au vir Kinofilm produziert worde, die z’Japan jewils am Endi vom Dezember g’startet sind: 
* *Toki wo Koeru Omoi* (時代を越える想い, *Affections Touching Across Time*), 2001
* *Kagami no Naka no Mugenjo* (鏡の中の夢幻城, *The Castle Beyond the Looking Glass*), 2002
* *Tenka Hadō no Ken* (天下覇道の剣, *Swords Of An Honorable Ruler*), 2003
* *Guren no Hōraijima* (紅蓮の蓬莱島, *fire on the mystic Island*), 2004

Die erschte drüh Kinofilm sind au scho i dütscher Fassig erhältlich. De vierti söll vorussichtlich afangs 2007 uf DVD erschine.

### Videospil
Es sind au mehreri Videospili entwicklet worde, keis vo dene isch aber je z’Europa erschine.

## Uszeichnige
D’Rumiko Takahashi hät im Johr 2002 für *Inu Yasha* de 47. Shogakukan-Manga-Preis i de Kategorie Shōnen übercho.